Diari Oficial de la Generalitat Valenciana


Sumari del DOGV 3670, del 20-01-2000 (2000/369)

ORDRE de 12 de gener de 2000, de la Conselleria de Cultura, Educació i Ciència, per la qual es constituïx la Mesa de les Organitzacions d'Alumnes i Administració Educativa.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/01/12/(1)/dof/vci/html**

### Dades del document

Número de DOGV
:   3670

Data del DOGV
:   20-01-2000

Secció del DOGV
:   I. DISPOSICIONS GENERALS

Número del document
:   2000/369


Data del document
:   12-01-2000

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * legislació
    * alumnat
    * alumne
    * organització administrativa

ORDRE de 12 de gener de 2000, de la Conselleria de Cultura, Educació i Ciència, per la qual es constituïx la Mesa de les Organitzacions d'Alumnes i Administració Educativa. [2000/X369]
  
El Decret 127/1986, de 20 d'octubre, del Consell de la Generalitat Valenciana (DOGV núm. 462, de 10.11.1986), pel qual es regulen les associacions d'alumnes en centres docents no universitaris de la Comunitat Valenciana, reconeix el dret dels alumnes a participar en òrgans col·legiats, i seran representats en els seus interessos generals per les associacions d'alumnes davant de les instàncies educatives.
  
El Reglament Orgànic i Funcional dels Instituts d'Educació Secundària aprovat pel Decret 234/1997, de 2 de setembre, del Govern Valencià, determina en el títol tercer noves fórmules de participació de l'alumnat als centres educatius, i configura les associacions d'alumnes com a entitats per a la participació i col·laboració en la gestió dels instituts d'Educació Secundària.
  
La necessitat d'aprofundir i estendre la cultura de la participació a fi d'aconseguir una presència activa, dinàmica i real de l'alumnat, tant en els centres educatius com en els estaments administratius, fa necessari constituir un marc permanent de col·laboració, informació, negociació i consulta
  
Per a això, i en ús de la facultat conferida per la disposició final del Decret 127/1986, de 20 d'octubre, del Consell de la Generalitat Valenciana, i per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es constituïx, com a òrgan col·legiat de participació de les associacions d'alumnes, la Mesa de les Organitzacions d'Alumnes i Administració Educativa.
  
La referida mesa serà denominada «Mesa d'Alumnes», i no estarà integrada en l'estructura jeràrquica de la Conselleria de Cultura, Educació i Ciència.
  
Segon
  
La Mesa d'Alumnes tindrà per finalitat facilitar la participació de les associacions d'alumnes, a través de les confederacions i federacions d'associacions d'alumnes més representatives i que estiguen degudament legalitzades, segons es referix en l'Ordre de 2 d'agost de 1988, de la Conselleria de Cultura, Educació i Ciència, que desenrotlla allò que disposa l'article 10 del Decret 127/1986, de 20 d'octubre, en aquelles qüestions que afecten el sistema educatiu i, especialment, en aquelles que es referixen a l'alumnat dels centres educatius no universitaris de la Comunitat Valenciana.
  
Tercer
  
La Mesa d'Alumnes tindrà com a objecte l'estudi, discussió i negociació, si és procedent, dels assumptes que afecten la comunitat educativa, especialment l'alumnat, i de les propostes rellevants de disposicions normatives sobre ensenyament que elabore la Conselleria de Cultura, Educació i Ciència, i podrà proposar l'adopció de mesures sobre la millora de la qualitat de l'ensenyament, així com fer un seguiment de la seua execució.
  
Quart
  
La composició de la Mesa d'Alumnes és la següent:
  
a) El subsecretari o subsecretària de la Conselleria de Cultura, Educació i Ciència, que la presidirà.
  
b) Els directors generals de la Conselleria de Cultura, Educació i Ciència amb competència en matèria d'ensenyament i esports, en aquelles sessions en què es tracten qüestions del seu àmbit competencial.
  
c) El cap o la cap del Servei de Relacions Institucionals i Participació Social de la Subsecretaria, que actuarà com a secretari o secretària.
  
d) Sis membres pertanyents a les confederacions o federacions d'associacions d'alumnes legalment constituïdes més representatives a nivell de la Comunitat Valenciana. En el cas que hi haguera dos o més organitzacions, el repartiment dels seus membres es farà proporcionalment, en funció del nombre d'associacions o federacions pertanyents a cada una de les organitzacions, acreditant en qualsevol dels casos un mínim del 20% de les associacions legalment constituïdes.
  
Els dits membres seran designats per cada confederació, o si no n'hi ha per la federació, que tinga el major nombre d'associacions.
  
La Mesa d'Alumnes podrà acordar, quan els assumptes a debat ho facen necessari, l'assistència a les reunions de persones de reconegut prestigi a fi que presten el seu assessorament. Estes persones tindran veu però no vot.
  
Quint
  
Els representants de les confederacions, o si no n'hi ha de les federacions, comunicaran les persones designades per a representar-les a la Mesa d'Alumnes al subsecretari o subsecretària, qui procedirà al seu nomenament. D'igual forma es procedirà per al seu cessament.
  
Sext
  
La Mesa d'Alumnes es reunirà en sessió ordinària una vegada al mes, i en sessió extraordinària quan així ho estime el president o presidenta, o ho sol·liciten els dos terços dels representants de l'alumnat.
  
Sèptim
  
El règim de funcionament de la Mesa d'Alumnes serà l'establit per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que es complete amb les seues pròpies normes de funcionament.
  
DISPOSICIÓ ADDICIONAL
  
Els membres de la Mesa d'Alumnes percebran, en els casos que reglamentàriament procedisca, les indemnitzacions previstes en el Decret 24/1997, d'11 de febrer, sobre indemnitzacions per raó de servei.
  
DISPOSICIONS FINALS
  
Primera
  
Es faculta el subsecretari o subsecretària de la Conselleria de Cultura, Educació i Ciència per a dictar les resolucions i instruccions necessàries per al desenrotllament i execució del que es disposa en esta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 12 de gener de 2000
  
El conseller de Cultura, Educació i Ciència,


Còpia Permalink ELI